Miután megszöktette Ethicet a börtönből,
Hedge elröpül vele egy határmenti település felé,
mely a Bradbarrier, a nemzetet körülzáró hatalmas fal árnyékában fekszik.
A telepesek hamarosan összegyűlnek a havi Táplálásra.
A falnál élők ugyanis minden nap
művészeti és irodalmi alkotásokat gyűjtenek szerte a világból.
A Táplálás napján megérkeznek a falánk robotkemencék.
Ha táplálják őket, lámpáik világítanak, és megindul az élelmiszer-szállítás.
Ha viszont éheznek, akkor az emberek is.
Hedge üzemanyaga pont akkor fogy el, amikor Ethickel elérik a külvárost,
így kényszerleszállást hajtanak végre.
Szerencsére mindenkit túlságosan elfoglal a Táplálás, hogy észrevegyék őket.
A mai Tápláláson Ethicnek alkalma nyílik megtalálni
egy földalatti ellenálló mozgalom vezetőjét.
Ez a személy ismeri a három varázskő egyikének a helyét.
Azonban akad egy probléma: Hedge és Ethic nem tudja az ellenállás vezetőjének nevét,
sem azt, hogy néz ki.
De Hedge összegyűjtötte róla a következő információkat:
A vezetőnek zöld szeme van.
Ha a vezető haja vörös, akkor a neve legalább egy kettőzött betűt tartalmaz.
Ha a vezető szemüveges, akkor a nevében pontosan két magánhangzó van.
Egyébként a neve pontosan három magánhangzót tartalmaz.
Csak egy olyan ember van, akire mindegyik állítás igaz.
Szökevényként Ethic nem tud úgy besurranni a tömegbe,
hogy fel ne hívja magára a figyelmet.
De utasításokat tud adni Hedge-nek.
Programozói eszközként pedig az ún. feltételes utasítást használhatja.
Ez egy állítás ebben a formában: "Ha A, akkor B."
A folyamatábrák szépen szemléltetik a működését.
A feltétel így értelmezhető: ha A igaz, akkor hajtsuk végre B-t.
Vannak olyan feltételes utasítások is, melyek több lehetőséggel számolnak:
"Ha A igaz, akkor végezd el a B utasítást,
egyébként a C utasítást hajtsd végre."
Milyen utasítást adjon Ethic Hedge-nek, hogy megtalálja az ellenállás vezetőjét?
[Állítsd meg a videót, és találd ki!]
Az ilyen problémáknál segíthet, ha előbb leegyszerűsítjük őket.
Mi van akkor, ha Hedge-nek csak ezt az egy személyt kell megvizsgálnia?
Milyen információkat kell összegyűjtenie róla?
Megkérdezheti, hogy zöld szeme van-e.
Milyen egyéb kérdéseket kell Hedge-nek feltennie, hogy megtalálja a vezetőt,
és hogyan követheti nyomon a válaszokat?
[Állítsd meg a videót, és találd ki!]
Emberként intuitív módon is megközelíthetjük ezt a problémát.
De Hedge nem ember,
így a kihívás abban rejlik, hogy olyan szisztematikus utasításokat adjunk neki,
melyek minden forgatókönyv esetében működnek.
Hedge-nek egyesével kell megvizsgálnia a telepeseket,
míg meg nem találja a megfelelő embert.
Másképp fogalmazva ez olyan, mint a börtöncella lakatja:
ez is egy ciklus, ami ugyanazokat az utasításokat ismétli.
Azonban most a ciklus egy sor kérdést fog tartalmazni
feltételes formában,
és akkor lesz vége, amikor Hedge megtalálja a célszemélyt.
Először rendszerezni kell az információkat.
Minden embernek négy tulajdonsága van: szemszín, hajszín, szemüveg és név.
Ennek a személynek zöld szeme van?
Ha igen, akkor pipáljuk ki a szemszínt. Ha nem, akkor tegyünk egy X-et mellé.
Ha vörös a haja, akkor van a nevében kettőzött betű?
Ha van, akkor pipáljuk ki a hajszínt.
Ha nincs, akkor tegyünk egy X-et a hajszín mellé.
A vezető nem lehet olyan vörös hajú, akinek nincs a nevében kettőzött betű.
Viszont ha kék haja van,
Hedge kihagyhatja ezt a kérdést, és felteheti a következőt.
Az utolsó feltételnél ezt kérdezhetjük:
"Ha szemüveges, akkor pontosan két magánhangzót tartalmaz a neve?
Ha nem szemüveges, akkor pontosan három magánhangzó van a nevében?"
Lesznek olyanok a tömegben, akik szemüvegesek egy magánhangzóval,
vagy két magánhangzóval nem szemüvegesek.
Nem őket keressük, így kapnak egy X-et.
Az ellenállás vezetője olyan ember, akinél minden kérdés mellett
vagy pipa, vagy üresen hagyott hely van.
Az üresen hagyott hely azért jó, mert ha valakinek kék haja van,
akkor nem érvényes rá a piros hajra vonatkozó szabály.
Mondhatjuk Hedge-nek, hogy minden emberről derítse ki a választ minden kérdésre.
majd válassza ki azt, akinél csak pipa és üres hely van.
De van egy sokkal gyorsabb módszer:
amint Hedge X-et tesz egy állítás mellé, ugorhat is a következő személyre.
Nem szükséges az összes kérdésre tudni a választ,
elég egy X ahhoz, hogy tudjuk, nem ő a célszemély.
Hedge keresztülrepül a tömegen,
és pár percen belül megtalálja az ellenállás vezetőjét, Adilát,
és elviszi Ethichez.
Adila beleegyezik, hogy segít ellopni az első varázskövet, a Hatalom Kövét,
de csak egy feltétellel:
ha Ethic és Hedge kirobbantja a forradalmat azzal,
hogy újraprogramozza a várost terrorizáló robotkemencéket,
melyek rögtön a semmibe zuhannak.